โปเกมอน ไดมอนด์ และ เพิร์ล

และ  เป็นเกมสวมบทบาทที่พัฒนาโดยเกมฟรีก และจัดจำหน่ายโดยบริษัทโปเกมอน กับนินเท็นโดสำหรับเครื่องนินเท็นโด ดีเอส ในปี 2006 ในฐานะภาคแรกของเจเนอเรชันที่สี่ วางจำหน่ายครั้งแรกในญี่ปุ่นเมื่อ 28 กันยายน 2006 และวางจำหน่ายในอเมริกาเหนือ ออสเตรเลีย และยุโรปในปี 2007 ต่อมามีภาคเสริมคือ *[[โปเกมอน แพลทินัม]]* เปิดตัวในแต่ละภูมิภาคภายในสองปีถัดมา ส่วนภาครีเมกคือ''โปเกมอน บริลเลียนต์ไดมอนด์'' และ ''ไชนิงเพิร์ล'' วางจำหน่ายบนนินเท็นโด สวิตช์ ทั่วโลกเมื่อ 19 พฤศจิกายน 2021 และมีภาคย้อนอดีต *[[โปเกมอนเลเจนส์: อาร์เซอุส]]* วางจำหน่ายบนสวิตช์เมื่อ 28 มกราคม 2022

เช่นเดียวกับเกมโปเกมอนภาคก่อน ๆ *ไดมอนด์*และ*เพิร์ล*นำเสนอการผจญภัยของเทรนเนอร์โปเกมอนวัยเยาว์ที่ออกเดินทางฝึก ฝ่าด่านการต่อสู้ และขัดขวางแผนการขององค์กรอาชญากรรมแก๊งกาแลกติก เกมภาคนี้เพิ่มคุณสมบัติใหม่หลายด้าน เช่น การเล่นออนไลน์ผ่านนินเท็นโด วายฟาย คอนเน็กชัน การปรับระบบการต่อสู้และการประกวดโปเกมอน รวมถึงการเพิ่มโปเกมอนใหม่อีก 107 ชนิด ทั้งสองภาคเป็นเกมแยกกัน แต่มีเนื้อเรื่องแทบเหมือนกัน และแม้เล่นคนเดียวได้ ผู้เล่นยังจำเป็นต้องแลกโปเกมอนระหว่างสองเวอร์ชันเพื่อให้โปเกเดกซ์ครบถ้วน

การพัฒนา*โปเกมอน ไดมอนด์* และ *เพิร์ล* ถูกประกาศในงานแถลงข่าวของนินเท็นโดช่วงปลายปี 2004 โดยมุ่งออกแบบให้รองรับศักยภาพของนินเท็นโด ดีเอส อย่างเต็มที่ เดิมวางแผนจะออกจำหน่ายในญี่ปุ่นปี 2005 แต่เลื่อนเป็นปี 2006 ซึ่งตรงกับครบรอบ 10 ปีของแฟรนไชส์ เพื่อส่งเสริมการเปิดตัว นินเท็นโดได้จำหน่ายเครื่องนินเท็นโด ดีเอส ไลต์ รุ่นลิมิตเต็ดในญี่ปุ่น และจัดงานฉลองเปิดตัวในโอกาสวางจำหน่ายของภูมิภาคอเมริกาเหนือ

ตัวเกมได้รับเสียงวิจารณ์เชิงบวกเป็นส่วนใหญ่ โดยนักวิจารณ์ชื่นชมการรองรับระบบวายฟาย และงานกราฟิก แม้รูปแบบการเล่นจะไม่ได้เปลี่ยนไปมากจากภาคก่อน แต่ยังคงมอบประสบการณ์ที่สนุกและน่าติดตาม ด้านยอดขายทำได้สูงกว่าเกมภาคบนเกมบอยอัดวานซ์ โดยมียอดขายทั่วโลกประมาณ 18 ล้านชุด มากกว่าภาค''รูบี'' และ ''แซฟไฟร์''ราว 2 ล้านชุด และมากกว่า''ไฟร์เรด'' และ ''ลีฟกรีน''ราว 6 ล้านชุด อีกทั้งยังขายได้มากกว่าภาคถัดมาอย่าง''แบล็ก'' และ ''ไวต์''กว่า 2 ล้านชุด ส่งผลให้*ไดมอนด์*และ*เพิร์ล*เป็นหนึ่งในภาคที่ประสบความสำเร็จที่สุดของซีรีส์โปเกมอน

## ระบบเกม
thumb|left|150px|หน้าจอล่างของเครื่องนินเท็นโด ดีเอส แสดงโปเกตช์ อุปกรณ์อเนกประสงค์ที่มีฟังก์ชันต่าง ๆ เกี่ยวกับการติดตามเวลาและสถานะของผู้เล่น

*โปเกมอน ไดมอนด์* และ *เพิร์ล* เป็นวิดีโอเกมเล่นตามบทบาทผสมผจญภัยที่มีโครงสร้างการเล่นใกล้เคียงกับภาคก่อน เกมใช้มุมมองบุคคลที่สามจากด้านบนเหมือนเกม*โปเกมอน*บนเครื่องพกพาทุกภาค และแบ่งหน้าจอหลักออกเป็นสามส่วน ได้แก่ แผนที่สำรวจ ฉากต่อสู้ และเมนูสำหรับจัดการโปเกมอน ไอเทม และการตั้งค่า ผู้เล่นเริ่มต้นโดยยังไม่มีโปเกมอนหรือโปเกบอล ก่อนจะได้เลือกโปเกมอนเริ่มต้นหนึ่งในสามตัวตามเนื้อเรื่อง เมื่อมีโปเกบอลแล้วจึงจะจับโปเกมอนได้ เกมจะตัดเข้าสู่ฉากต่อสู้แบบผลัดกันออกคำสั่งเมื่อเจอโปเกมอนป่าหรือถูกเทรนเนอร์ท้าสู้ ผู้เล่นสามารถเลือกโจมตี ใช้ไอเทม สลับโปเกมอน หรือหนี แต่หนีการต่อสู้กับเทรนเนอร์ไม่ได้ โปเกมอนแต่ละตัวมีค่า HP หากลดเหลือศูนย์จะหมดสติและไม่สามารถต่อสู้จนกว่าจะรักษาที่โปเกมอนเซ็นเตอร์หรือใช้ไอเทม หากทำให้คู่ต่อสู้หมดสติจะได้รับค่าประสบการณ์ เมื่อสะสมครบตามที่กำหนดจะเลเวลอัป ค่าสเตตัสจะเพิ่มขึ้นและมักจะวิวัฒนาการเมื่อถึงเลเวลหนึ่ง พร้อมเรียนรู้ท่าใหม่ตามลำดับเลเวล หากยกเลิกการวิวัฒนาการจะได้ท่าใหม่เร็วขึ้นกว่าปกติ

นอกจากการต่อสู้แล้ว การจับโปเกมอนยังเป็นระบบสำคัญของเกมเช่นเดิม ผู้เล่นไม่สามารถจับโปเกมอนของเทรนเนอร์คนอื่นได้ แต่สามารถใช้โปเกบอลหลากชนิดจับโปเกมอนป่าในระหว่างการต่อสู้ หากจับสำเร็จ โปเกมอนที่ได้จะเข้าสู่ทีมของผู้เล่น หรือถูกส่งไปเก็บในกล่องหากมีสมาชิกครบหกตัวแล้ว อัตราการจับขึ้นอยู่กับค่า HP ของโปเกมอนเป้าหมายและความแรงของโปเกบอล ยิ่งทำให้ HP ลดลงมาก และใช้โปเกบอลคุณภาพสูงเท่าไร โอกาสสำเร็จจะยิ่งสูงขึ้น สถานะผิดปกติ เช่น หลับหรืออัมพาต ยังเพิ่มตัวคูณอัตราการจับ ทำให้จับง่ายขึ้น แต่ละสายพันธุ์ยังมี "ค่าอัตราการจับ" เฉพาะของตน ซึ่งเป็นปัจจัยกำหนดความยาก–ง่ายในการจับด้วย

### คุณสมบัติใหม่

เช่นเดียวกับเจเนอเรชันก่อน *ไดมอนด์* และ *เพิร์ล*ยังคงโครงสร้างการเล่นหลักไว้ แต่เพิ่มเติมระบบใหม่หลายด้าน วัฏจักรเวลากลับมาอีกครั้งและขยายเป็นห้าช่วง ได้แก่ เช้า กลางวัน บ่าย เย็น และกลางคืน จากเดิมที่มีเพียงสามช่วงใน''โกลด์'' และ ''ซิลเวอร์'' ระบบต่อสู้ได้รับการปรับใหม่เช่นกัน เดิมหมวดหมู่ของท่าโจมตีอ้างอิงตาม "ประเภท" ของท่า เช่น ท่าไฟเป็นท่าพิเศษทั้งหมด หรือท่าดินเป็นท่ากายภาพทั้งหมด แต่ใน*ไดมอนด์* และ *เพิร์ล* ท่าต่อสู้ถูกจัดใหม่เป็นสามกลุ่ม ได้แก่ ท่ากายภาพ ท่าที่ต้องสัมผัสตัวคู่ต่อสู้ ท่าพิเศษ ท่าที่ไม่ต้องสัมผัสตัวคู่ต่อสู้ และท่าสถานะ ท่าที่ไม่สร้างความเสียหาย เช่น ท่าเสริมพลังหรือท่าลดค่าสถานะ

เกมเพิ่มคุณสมบัติใหม่หลายอย่างเพื่อใช้ศักยภาพของนินเท็นโด ดีเอส อย่างเต็มที่ หนึ่งในนั้นคือ โปเกตช์ นาฬิกาข้อมืออัจฉริยะบนจอล่าง ซึ่งมีแอปพลิเคชันหลากหลาย เช่น นาฬิกา เครื่องคิดเลข แผนที่ เคาน์เตอร์ และกระดานวาดภาพ แอปเหล่านี้จะได้มาจากเหตุการณ์ต่าง ๆ ระหว่างการเล่น ใต้ภูมิภาคซินโนยังมีพื้นที่ขนาดใหญ่ชื่อ อันเดอร์กราวด์ สำหรับเล่นหลายคนแบบไร้สาย ผู้เล่นสามารถสร้างและตกแต่งฐานลับเหมือนใน''รูบี'' และ ''แซฟไฟร์'' รวมถึงเล่นมินิเกม และนำไอเทมที่ขุดได้กลับไปใช้ในเกมหลัก เกมยังรองรับนินเท็นโด วายฟาย คอนเน็กชัน (ซึ่งปัจจุบันยุติให้บริการแล้ว) ทำให้สามารถแชตด้วยเสียง แลกเปลี่ยนโปเกมอน และต่อสู้กันแบบออนไลน์ ระบบหลักคือ Global Trade Station (GTS) ซึ่งให้ผู้เล่นแลกเปลี่ยนโปเกมอนกับคนทั่วโลกได้ ผู้เล่นสามารถค้นหาโปเกมอนที่เคยพบ และนำโปเกมอนของตนไปฝากแลก หากมีคนเสนอชนิดตามที่ต้องการ การแลกจะเกิดขึ้นทันที การแลกไม่จำเป็นต้องออนไลน์ตลอดเวลา ผู้เล่นสามารถฝากข้อเสนอไว้ได้ และหากโปเกมอนที่ได้รับมาจากต่างภูมิภาค ข้อมูลโปเกเดกซ์ของมันจะปรากเป็นภาษาของเกมต้นทาง เค็ง ซูงิโมริ ผู้อำนวยการด้านศิลป์ของโปเกมอน ระบุว่า GTS เป็นคุณสมบัติที่เขาภูมิใจที่สุดในภาคนี้

การประกวดโปเกมอน ในภาค*ไดมอนด์* และ *เพิร์ล* คือกิจกรรมให้โปเกมอนของผู้เล่นขึ้นประกวดเพื่อชิงริบบิน โดยภาคนี้แบ่งการประกวดออกเป็นสามช่วง มากกว่าภาคบนเกมบอยอัดวานซ์ที่มีช่วงเดียว การประกวดความสวยงาม ผู้เล่นใช้จอสัมผัสติดอุปกรณ์เสริมให้โปเกมอนเพื่อเพิ่มค่าบุคลิก เช่น "Cool" หรือ "Cute" และรับคะแนนตามความเหมาะสม การประกวดการเต้น ผู้เล่นต้องแตะปุ่มตามจังหวะเพลงบนจอสัมผัสให้แม่นยำที่สุด ส่วนช่วงสุดท้ายคือ การแสดงด้วยท่าโจมตี คล้ายการประกวดในภาค GBA โดยโปเกมอนใช้ท่าต่าง ๆ เพื่อเรียกคะแนนจากกรรมการและผู้ชม นอกจากนี้ยังมีพ็อฟฟิน ขนมที่ทำจากผลไม้ ทำหน้าที่คล้ายโปเกบล็อกในเจเนอเรชันที่สาม ใช้ป้อนให้โปเกมอนเพื่อเพิ่มค่าบุคลิกต่าง ๆ ส่งผลให้มีโอกาสชนะการประกวดในหมวดที่ต้องใช้ค่านั้นสูงขึ้น

### การเชื่อมต่อกับอุปกรณ์อื่น
นอกจากจะเชื่อมต่อกันเองได้แล้ว *ไดมอนด์* และ *เพิร์ล* ยังรองรับการเชื่อมต่อกับเกมโปเกมอนเจเนอเรชันที่สาม ได้แก่ ''รูบี'' และ ''แซฟไฟร์''  *[[โปเกมอน เอเมอรัลด์|เอเมอรัลด์]]*  ''ไฟร์เรด'' และ ''ลีฟกรีน'' รวมถึง*[[โปเกมอน เรนเจอร์]]* และ *[[โปเกมอน แบตเทิล เรโวลูชัน]]* ด้วย

หลังผู้เล่นได้รับเนชันแนลโปเกเดกซ์ ใน*ไดมอนด์* และ *เพิร์ล* จะสามารถ "ถ่ายโอน" โปเกมอนจากตลับเกมบอยอัดวานซ์มายังภาคนี้ได้ โดยใส่ตลับ GBA ไว้ในช่อง GBA สล็อตของนินเท็นโด ดีเอส ระหว่างที่*ไดมอนด์* หรือ *เพิร์ล* อยู่ในดีเอสสล็อต เมื่ออัปโหลดโปเกมอนได้ 6 ตัว โปเกมอนเหล่านั้นจะถูกส่งไปยังพัลพาร์ก พื้นที่พิเศษให้ผู้เล่นจับโปเกมอนที่ย้ายมาอีกครั้ง เงื่อนไขการย้าย ได้แก่ ย้ายได้วันละ 6 ตัวต่อหนึ่งตลับ GBA ผู้เล่นต้องจับโปเกมอนทั้งหกตัวในพัลพาร์กให้ครบก่อนจึงจะย้ายรอบต่อไปได้ โปเกมอนที่ย้ายไปภาค*ไดมอนด์*หรือ*เพิร์ล* แล้ว ไม่สามารถย้ายกลับไปยัง GBA ได้ หากผู้เล่นผ่านภารกิจพิเศษใน*โปเกมอน เรนเจอร์* จะสามารถส่งไข่มานาฟี หรือ ริโอลุ มายัง*ไดมอนด์*หรือ*เพิร์ล*ได้ด้วย นอกจากนี้ผู้เล่นยังสามารถส่งโปเกมอนจาก*ไดมอนด์* และ *เพิร์ล* ขึ้นเครื่องวีไปยัง*[[โปเกมอน แบตเทิล เรโวลูชัน]]* และ*[[มายโปเกมอนแรนช์]]*ได้แบบไร้สายด้วย

## โครงเรื่อง
### ฉากหลัง
right|thumb|200px|ภูมิภาคซินโนออกแบบอ้างอิงจากเกาะฮอกไกโดของญี่ปุ่น

*ไดมอนด์* และ *เพิร์ล* ดำเนินเรื่องในภูมิภาคสมมติชื่อ ซินโน ซึ่งอ้างอิงจากเกาะฮอกไกโดของญี่ปุ่น ซินโนไม่ได้เชื่อมต่อโดยตรงกับภูมิภาคอื่น ลักษณะเด่นคือเทือกเขาขนาดใหญ่ปกคลุมด้วยหิมะ โดยเฉพาะภูเขาเท็งกันซึ่งแบ่งภูมิภาคออกเป็นสองฝั่ง ซินโนยังเป็นภูมิภาคแรกที่มีเส้นทางปกคลุมด้วยหิมะ ทำให้บรรยากาศโดยรวมมีความเป็น "ทางเหนือ" แตกต่างจากภูมิภาคก่อนหน้า อีกองค์ประกอบสำคัญคือระบบแหล่งน้ำ มีทะเลสาบหลักสามแห่ง ได้แก่ ทะเลสาบชินจิ เอจิ และริชชิ ตั้งเรียงเป็นรูปสามเหลี่ยม แม้จะมีลำน้ำมาก แต่พื้นที่น้ำของซินโนมีเพียงราวร้อยละ 30 ซึ่งน้อยกว่าโฮเอ็นที่เน้นเส้นทางทะเลเป็นหลัก ใต้ผิวดินของภูมิภาคยังมีซินโนอันเดอร์กราวด์ เครือข่ายถ้ำและอุโมงค์ขนาดใหญ่ที่เชื่อมต่อกันเป็นเขาวงกตอีกด้วย

### เนื้อเรื่อง

เกมเล่าเรื่องการผจญภัยของเทรนเนอร์โปเกมอนหน้าใหม่ที่มุ่งสู่การเป็นแชมป์ลีกโปเกมอนผ่านการสะสมและฝึกฝนโปเกมอน ตามแบบฉบับของภาคหลัก *ไดมอนด์* และ *เพิร์ล* มียิม 8 แห่ง โดยมีหัวหน้ายิมผู้เชี่ยวชาญโปเกมอนประเภทเฉพาะคอยทดสอบผู้เล่น การเอาชนะยิมจะได้เข็มกลัด ซึ่งจำเป็นต่อความคืบหน้าของเนื้อเรื่อง ผู้เล่นยังต้องขัดขวางแผนขององค์กรอาชญากรรมเช่นเดียวกับภาคก่อน โดยศัตรูหลักคือแก๊งกาแลกซี ซึ่งตั้งเป้าหมายใช้พลังของโปเกมอนในการสร้าง "จักรวาลใหม่สำหรับตนเอง" และทำลายจักรวาลเดิมทิ้ง

เหมือนภาคหลักอื่น ๆ *ไดมอนด์* และ *เพิร์ล* เริ่มต้นในบ้านเกิดของตัวเอก หลังชมรายงานข่าวทางโทรทัศน์เกี่ยวกับการค้นหาเกียราดอสสีแดงที่พบในทะเลสาบห่างไกล ตัวเอกกับเพื่อนสนิท (ชื่อเริ่มต้น จุนหรือแบร์รี) จึงตัดสินใจไปที่ทะเลสาบใกล้บ้านเพื่อดูว่ามีโปเกมอนแบบนั้นจริงหรือไม่ ที่ทะเลสาบ พวกเขาพบศาสตราจารย์นานาคามาโดะ หรือศาสตราจารย์โรแวน นักวิจัยการวิวัฒนาการของโปเกมอน และผู้ช่วยของเขา ซึ่งก็คือตัวละครที่ผู้เล่นไม่ได้เลือกเล่น: โคกิ หรือลูคัส (ผู้ชาย) หรือ ฮิคาริ หรือดอว์น (ผู้หญิง) หลังพูดคุยสั้น ๆ ทั้งคู่ก็จากไปแต่ลืมกระเป๋าเอกสารไว้ เมื่อผู้เล่นและเพื่อนถูกโปเกมอนป่า มุคคุรุ จู่โจม พวกเขาจึงเปิดกระเป๋าและพบโปเกมอนให้เลือกสามตัว ได้แก่ นาเอเทิล (หญ้า) ฮิโคซารุ (ไฟ) และโพจามะ (น้ำ) ผู้เล่นเลือกหนึ่งตัวเพื่อใช้ต่อสู้ หลังเอาชนะมุคคุรุ โคกิหรือฮิคาริจะกลับมารับกระเป๋าไปคืนศาสตราจารย์ เมื่อศาสตราจารย์โรแวนเห็นความผูกพันระหว่างผู้เล่นกับโปเกมอนที่เลือก เขาจึงมอบโปเกมอนนั้นให้เป็นของผู้เล่นจริง พร้อมมอบหมายให้ช่วยเขาออกเดินทางเพื่อเติมข้อมูลลงในโปเกเดกซ์

ตัวเอกพบแก๊งกาแลกซีตั้งแต่ช่วงต้นเกม เมื่อเขาหรือเธอต้องช่วยศาสตราจารย์โรแวนจากลูกน้องของพวกเขา แม้แรงจูงใจที่แท้จริงยังไม่ถูกเปิดเผยจนกระทั่งเล่นไปไกลกว่าเดิม ผู้เล่นจะเผชิญหน้ากับแก๊งกาแลกซีอีกหลายครั้ง ทั้งตอนที่พวกเขายึดฟาร์มกังหันลม ตั้งฐานที่เมืองฮาคุไท และเมื่อยึดทะเลสาบทั้งสามของซินโนเพื่อจับโปเกมอนมิราจ ได้แก่ ยุกซี อักโนม และเอมริต หลังผู้เล่นได้รับตรายิมที่เจ็ดไม่นาน แก๊งกาแลกซีจะจับโปเกมอนทั้งสามและกักขังในแล็บของสำนักงานใหญ่เพื่อสกัดคริสตัลมาสร้าง เรดเชน วัตถุใช้ควบคุมโปเกมอนตำนาน—พัลเกียใน*โปเกมอน เพิร์ล* และดีอัลกาใน*โปเกมอน ไดมอนด์* เมื่อผู้เล่นช่วยปล่อยโปเกมอนทั้งสามได้แล้ว จึงสามารถเดินทางขึ้นวิหารเสาหอกบนยอดภูเขาเท็งกัน ซึ่งหัวหน้าแก๊งกาแลกซีกำลังเรียกดีอัลกาหรือพัลเกียออกมา พลังของโปเกมอนตำนานเริ่มสั่นคลอนโลกของซินโน ทำให้ยุกซี อักโนม และเอมริตที่เป็นอิสระพยายามเข้าขัดขวาง ผู้เล่นต้องต่อสู้กับโปเกมอนตำนาน เมื่อเอาชนะหรือจับได้ เหตุการณ์ก็คลี่คลายและโลกกลับสู่ปกติ จากนั้นผู้เล่นเดินหน้าต่อไปยังซินโนลีก เอาชนะสี่จตุรเทพ แล้วพบแชมป์ประจำภูมิภาค ชิโรนะหรือซินเธีย หญิงผมทองซึ่งปรากฏตัวมาตั้งแต่ช่วงก่อนหน้า เมื่อผู้เล่นชนะชิโรนะได้ ก็จะกลายเป็นแชมป์คนใหม่และเนื้อเรื่องหลักสิ้นสุดลง หลังจบเนื้อเรื่องจะมีเกาะใหม่เปิดให้สำรวจ มีโปเกมอนที่ไม่พบในเกมหลัก ร้านค้าบางแห่ง และศูนย์แข่งขันพิเศษ นอกจากนี้เพื่อนสนิทของผู้เล่นซึ่งเคยท้าสู้หลายครั้งก่อนหน้า จะรออยู่ที่เกาะนี้เพื่อท้าประลองรอบสุดท้ายด้วย

## การพัฒนา

*โปเกมอน ไดมอนด์* และ *เพิร์ล* พัฒนาโดยเกมฟรีก โดยมีจุนอิจิ มาสุดะเป็นผู้อำนวยการเกม ดนตรีประกอบแต่งโดยฮิโตมิ ซาโตะ และจุนอิจิ มาสุดะ ภายใต้การดูแลของโก อิจิโนเสะ พร้อมแฟนแฟร์บางส่วนจากโมริคาซุ อาโอกิ สึเนะคาซุ อิชิฮาระ จากบริษัทโปเกมอนระบุว่า ทีมงานออกแบบภาคนี้ให้ใช้ความสามารถเฉพาะของนินเท็นโด ดีเอสอย่างเต็มที่ เช่น ระบบวายฟาย และช่องเสียบตลับเกมบอยอัดวานซ์ ปุ่มคำสั่งในฉากต่อสู้ถูกขยายและแยกสีชัดเจน เพื่อให้ผู้เล่นที่ยังอ่านหนังสือไม่คล่องใช้งานได้สะดวก ส่วนอินเทอร์เฟซแบบหน้าจอสัมผัสก็ถูกออกแบบให้ใช้นิ้วแทนสไตลัสเป็นหลัก แม้กราฟิกส่วนใหญ่ยังเป็น 2D แต่ฉากหลังบางส่วนถูกเรนเดอร์แบบ 3D การเลือกใช้กราฟิก 2D ทำให้เกิดเสียงวิจารณ์ แต่อิชิฮาระชี้แจงว่า ทีมงานต้องการคง "จิตวิญญาณของโปเกมอนในโลกแผนที่ขนาดใหญ่" แม้ระบบจะประมวลผล 3 มิติก็ตาม แต่ถูกออกแบบให้ "ให้ความรู้สึกเหมือนต้นฉบับ" ขณะเดียวกัน สำหรับเสียงวิจารณ์เรื่องเฟรนด์โค้ด เขาระบุว่าเป็นมาตรการด้านความปลอดภัยเพื่อป้องกันผู้เล่นแชตกับคนแปลกหน้าโดยตรงผ่านวายฟาย นินเท็นโดเคยออกประกาศเกี่ยวกับกลิตช์ในเวอร์ชันญี่ปุ่นของ*ไดมอนด์* และ *เพิร์ล* ซึ่งอาจทำให้ผู้เล่นติดอยู่ในกำแพงหรือข้อมูลเซฟเสียหาย จึงจัดส่งแพตช์ไปยังร้านค้าบางแห่งในญี่ปุ่นเพื่อแก้ไขให้ผู้ซื้อ

กลางปี 2020 มีการรั่วไหลซอร์สโค้ดของภาค*ไดมอนด์* และ *เพิร์ล* โดยกลุ่มนักขุดข้อมูล ซึ่งเผยภาพสไปรต์ที่ไม่ได้ใช้ รวมถึงดีไซน์โปเกมอนใหม่ที่ถูกยกเลิกก่อนการพัฒนาเสร็จ ไฟล์เหล่านี้ถูกเผยแพร่ครั้งแรกบนเว็บไซต์ ResetEra และเป็นส่วนหนึ่งของชุดข้อมูลหลุดจากโปรเจกต์เกมต่าง ๆ ของนินเท็นโดที่ยังอยู่ระหว่างการพัฒนา

## การจำหน่าย

การพัฒนา*โปเกมอน ไดมอนด์* และ *เพิร์ล* ถูกประกาศในงานแถลงข่าวของนินเท็นโดช่วงไตรมาสสุดท้ายปี 2004 พร้อมการเปิดตัว*[[โปเกมอน แดช]]* และข้อมูลวางจำหน่ายของนินเท็นโด ดีเอส ในญี่ปุ่น มาสุดะระบุว่าเกมนี้จะ "กลายเป็นเกมรูปแบบใหม่ที่ให้ประสบการณ์การเล่นหลายลักษณะ" และตั้งใจให้เป็น "ภาคโปเกมอนที่สมบูรณ์แบบที่สุด" เดิมคาดว่าจะออกในปี 2005 แต่ภายหลังนินเท็นโดเผยว่าระบบเกมยังพัฒนาไม่เสร็จ จึงเลื่อนเป็นปี 2006 บริษัทประกาศว่า *ไดมอนด์* และ *เพิร์ล* จะเชื่อมต่อกับเกมโปเกมอนบนเกมบอยอัดวานซ์เพื่อโอนโปเกมอนมายังภาคใหม่ และใช้ความสามารถวายฟายของดีเอสอย่างเต็มที่ รองรับผู้เล่นสื่อสารไร้สายพร้อมกันได้ถึง 16 คน ข้อมูลเพิ่มเติมไม่ถูกเปิดเผยจนถึงกลางปี 2006 เมื่อประธานนินเท็นโด ซาโตรุ อิวาตะ กล่าวว่าระบบเชื่อมต่อกับ*[[โปเกมอน แบตเทิล เรโวลูชัน]]* ยังอยู่ระหว่างพัฒนา รวมถึงเผยคุณสมบัติใหม่อย่างโปเกตช์ และระบบเวลาแบบละเอียดด้วย

[thumb|right|ผู้อำนวยการ [จุนอิจิ มาสุดะ (ขวา) และนักออกแบบ ชิเงรุ โอโมริ (ซ้าย) ในงานเปิดตัวเกมโซนอเมริกาเหนือที่นครนิวยอร์ก]]

เกมวางจำหน่ายในญี่ปุ่นเมื่อวันที่ 28 กันยายน 2006 และเพื่อฉลองการเปิดตัว นินเท็นโดได้วางขายนินเท็นโด ดีเอส ไลต์ รุ่นลิมิตเต็ด ผ่านร้านโปเกมอนเซ็นเตอร์และการสั่งซื้อทางไปรษณีย์ของแฟนคลับ ตัวเครื่องเป็นสีดำเมทัลลิก พร้อมลายดีอัลกาสีเงินและพัลเกียสีทองบนฝาเครื่อง ซาวด์แทร็กแบบ 2 แผ่นชื่อ*นินเท็นโด ดีเอส* โปเกมอน ไดมอนด์ & เพิร์ล *ซูเปอร์มิวสิกคอลเลกชัน* วางจำหน่ายในญี่ปุ่นวันที่ 22 ธันวาคม 2006 ทำยอดสูงสุดอันดับ #253 บนชาร์ตออริคอนและติดชาร์ตหนึ่งสัปดาห์ วันที่ 20 ธันวาคม 2006 นินเท็นโดอเมริกาประกาศวันวางจำหน่ายในอเมริกาเหนือคือ 22 เมษายน 2007 ผู้ที่พรีออเดอร์จะได้รับสไตลัส ดีเอส ลายโปเกมอนรุ่นใหม่เป็นของแถม ก่อนวางจำหน่ายไม่นาน บริษัทโปเกมอนนำเดโมพิเศษของเกมไปจัดแสดงที่บูทนินเท็นโดในงานเกมดีเวลอปเปอส์คอนเฟอเรนซ์ เพื่อเฉลิมฉลองการวางจำหน่ายในอเมริกาเหนือ นินเท็นโดจัดงานเปิดตัวที่นินเท็นโดเวิลด์สโตร์ ณ ร็อกกีเฟลเลอร์พลาซาในนครนิวยอร์ก ฝั่งสหภาพยุโรป นินเท็นโดยุโรปประกาศวันวางจำหน่ายคือ 27 กรกฎาคม 2007 ส่วนนินเท็นโดออสเตรเลียกำหนดเป็น 21 มิถุนายน และจัดงานเปิดตัวที่ร้าน GAME ในแฮมลีส วันที่ 26 กรกฎาคม ซึ่งให้แฟน ๆ ซื้อเกมได้ก่อนกำหนดหนึ่งวัน พร้อมการปรากฏตัวของวงแม็กฟลาย สำหรับออสเตรเลีย นินเท็นโดจัดทัวร์ทั่วประเทศชื่อนินเท็นโด ดีเอส คอนเนกชันทัวร์ 07 พร้อมกิจกรรมต่าง ๆ เช่น การแข่งขันการ์ดโปเกมอนและกิจกรรมตอบคำถามโปเกมอนเพื่อร่วมฉลองการวางจำหน่าย

ความสำเร็จของเกมทำให้ความนิยมของแบรนด์*โปเกมอน*กลับมาเพิ่มขึ้นอีกครั้ง จอร์จ แฮร์ริสัน รองประธานฝ่ายการตลาดของนินเท็นโดอเมริกาในขณะนั้นระบุว่า เกมดึงดูดผู้เล่น "ทุกช่วงวัย" ตั้งแต่เด็กเล็กไปจนถึง "ผู้ชายผู้หญิงโตแล้ว" รวมถึงผู้เล่นรุ่นเก่าที่ "เคยเล่นภาคแรก ๆ มาก่อน" กระแสนี้ทำให้โปเกมอน USA ได้เปิดบูติกชั่วคราวในร้านทอยส์ "อาร์" อัส สาขาไทม์สแควร์ จำหน่ายสินค้าลิขสิทธิ์โปเกมอนโดยเฉพาะ เช่น ฟิกเกอร์ของแจ็กส์แปซิฟิก ตุ๊กตา เป้สะพายหลัง และเสื้อผ้า โรนัลด์ บัวร์ ประธานของ ทอยส์ "อาร์" อัส ระบุว่าบริษัทมีแผนจะเปิดบูติกลักษณะเดียวกันในทุกสาขาทั่วสหรัฐอเมริกาทั้ง 585 แห่ง สินค้าประเภทอื่นยังรวมถึงชุดเล่น BattleDome Playset และโปเกเดกซ์รุ่นพูดได้  นอกจากนี้โปเกมอน USA ยังร่วมมือกับเบอร์เกอร์คิงในปี 2008 ทำแคมเปญส่งเสริมที่มีการแถมการ์ด*โปเกมอน*และอุปกรณ์พิเศษในชุด Kids Meal ตั้งแต่วันที่ 7 กรกฎาคมถึง 3 สิงหาคมในสหรัฐอเมริกา ก่อนขยายไปยังต่างประเทศช่วงปลายปี

### ''โปเกมอน แพลทินัม''

 เป็นภาคที่สามต่อจาก*โปเกมอน ไดมอนด์* และ *เพิร์ล* พัฒนาโดยเกมฟรีก และจัดจำหน่ายโดยบริษัทโปเกมอนร่วมกับนินเท็นโดสำหรับเครื่องนินเท็นโด ดีเอส วางจำหน่ายในญี่ปุ่นเมื่อ 13 กันยายน 2008 ตามด้วยอเมริกาเหนือวันที่ 22 มีนาคม 2009 ออสเตรเลียวันที่ 14 พฤษภาคม 2009 และยุโรปวันที่ 22 พฤษภาคม 2009

*โปเกมอน แพลทินัม* ได้รับเสียงตอบรับเชิงบวกเป็นส่วนใหญ่ โดยทำคะแนนเฉลี่ย 84 บนเมทาคริติก และ 83.14% บนเกมแรงกิงส์ หลายสื่อ เช่น *ไอจีเอ็น* *[[นินเท็นโดเพาเวอร์]]* และ*[[เกมโปร]]* ชื่นชมการเพิ่มเนื้อหาและการปรับปรุงจาก*ไดมอนด์* และ *เพิร์ล* แม้จะมีข้อวิจารณ์ว่าตัวเกมยังคล้ายสองภาคเดิมมากเกินไป *ไอจีเอ็น*จัดให้*แพลทินัม*เป็นเกมนินเท็นโด ดีเอสที่ดีที่สุดอันดับ 9 ตลอดกาล และเข้าชิงรางวัลเกม RPG บนดีเอสที่ดีที่สุดประจำปี 2009 ตัวเกมเคยทำสถิติเป็นเกมที่ขายเร็วที่สุดในญี่ปุ่นช่วงนั้น และทำยอดขายรวมราว 7.6 ล้านชุด

## การตอบรับ

*โปเกมอน ไดมอนด์* และ *เพิร์ล* ได้คะแนนวิจารณ์สูงกว่า ''ไฟร์เรด'' และ ''ลีฟกรีน'' และ''รูบี'' และ ''แซฟไฟร์''เล็กน้อย โดยคะแนนสูงสุดมาจาก *[[ออฟฟิเชียลนินเท็นโดแมกกาซีน]]* UK ที่ให้ 92 ส่วนคะแนนต่ำสุดคือ 67 จาก*[[เกมเรโวลูชัน]]* ต่อมา ออฟฟิเชียลนินเท็นโดแมกกาซีนยังจัดให้เกมนี้อยู่ในอันดับที่ 20 ของเกมนินเท็นโดที่ดีที่สุดตลอดกาล ไรอัน เดวิส จาก*[[เกมสปอต]]*ให้คะแนน 8.5/10 ระดับ "Great" พร้อมระบุว่าเป็น "เกมโปเกมอนที่สมดุลที่สุดเท่าที่เคยมีมา" *[[ไอจีเอ็น]]* และ *เกมโซน* ก็ให้ 8.5/10 เช่นกัน *[[ออฟฟิเชียลนินเท็นโดแมกกาซีน]]* UK ที่ให้ 92% และ *[[เกมสปาย]]*ให้ 4.5/5 ความคิดเห็นจาก*[[คอมพิวเตอร์แอนด์วิดีโอเกมส์.คอม]]* ให้คะแนนต่ำกว่า*รูบี* และ *แซฟไฟร์* เล็กน้อย แต่*[[วันอัป.คอม]]* ให้เกรด A− ซึ่งสูงกว่าที่ภาค รูบี/แซฟไฟร์ เคยได้รับ (B−)

นักวิจารณ์ส่วนใหญ่เห็นตรงกันว่า แม้เกมเพลย์และเนื้อเรื่องของ*ไดมอนด์* และ *เพิร์ล* จะไม่เปลี่ยนไปมากจากภาคก่อน แต่ตัวเกมยังคงสนุกและดึงดูด ไรอัน เดวิส จาก*เกมสปอต* ระบุว่า "น่าแปลกที่สูตรการเล่นยังคงแข็งแรงในไดมอนด์และเพิร์ล ซึ่งเป็นข้อพิสูจน์ถึงพื้นฐานอันแน่นของซีรีส์และคุณภาพของการพัฒนา" ระบบวายฟายได้รับคำชมอย่างกว้างขวาง *วันอัป.คอม*เรียกการเชื่อมต่อไร้สายว่า "การปรับปรุงครั้งใหญ่ที่สุดของเกม" *เกมสปอต* และ *เกมสปาย* ยกให้ระบบออนไลน์เป็นหนึ่งในจุดเด่น โดยอธิบายว่าระบบ "แข็งแกร่ง" และ "น่าจะเป็นคุณสมบัติใหม่ที่สำคัญที่สุด"
*คอมพิวเตอร์แอนด์วิดีโอเกมส์.คอม* กล่าวถึงโกลบอลเทรดเซ็นเตอร์ว่า "ทันใดนั้นโปเกมอนก็กลับมามีชีวิตอีกครั้งเหมือนยุคปลายทศวรรษ 1990 และคุณจะให้อภัยเกมฟรีกในความดื้อด้านทางเทคนิคทันทีที่เปิดดีเอสแล้วพบว่ากอนเบ เลเวล 100 ที่คุณอยากได้ อยู่ในตลับของคุณแล้ว"

กราฟิกของเกมได้รับคำชมโดยรวม *เกมสปอต*ชื่นชมการผสมผสานระหว่างกราฟิก 2D และ 3D ส่วน *เกมโซน* ระบุว่ากราฟิก "ดีกว่าที่คาดไว้" และว่า "เกมโปเกมอนไม่เคยดูดีบนเครื่องพกพาเท่านี้มาก่อน"  *เกมสปาย*มองว่ากราฟิกแม้จะเรียบง่าย แต่ทำให้การสำรวจโลกในเกม "น่าเพลิดเพลิน" อย่างไรก็ตาม *คอมพิวเตอร์แอนด์วิดีโอเกม.คอม* วิจารณ์ว่า "ภาพ '3D' ไม่ได้มีอะไรมาก แค่ปรับมุมมองเท่านั้น และเอนจินของดีเอสก็แทบไม่ได้ใช้งานเต็มที่ ยกเว้นบางฉาก เช่น ลมหมุนหรือหมอก" ด้านเสียงได้รับคำวิจารณ์เชิงลบมากกว่า *ไอจีเอ็น*ระบุว่าเสียงร้องของโปเกมอนยัง "แหลมเหมือนยุคเกมบอย" แม้ดนตรีจะ "พัฒนาไปข้างหน้า" แต่ก็ยัง "ไม่เหนือคุณภาพระดับ GBA มากนัก" *เกมโซน*เห็นตรงกันว่า "เสียงเป็นส่วนเดียวที่ไม่พัฒนาเลย ยังเหมือนภาคบน GBA ไม่มีความก้าวหน้า" ขณะที่*เกมสปอต*ก็ยกให้ "เสียงที่นำกลับมาใช้ซ้ำ" เป็นหนึ่งในข้อเสียของเกม

### ยอดขาย

*โปเกมอน ไดมอนด์* และ *เพิร์ล* ซึ่งวางจำหน่ายครั้งแรกในญี่ปุ่นปี 2006 ทำยอดเปิดตัวสัปดาห์แรกสูงที่สุดในประวัติศาสตร์ซีรีส์โปเกมอน และสูงที่สุดสำหรับเกมนินเท็นโด ดีเอส ในญี่ปุ่น ภายใน 46 วัน เกมทำยอดขายได้ 3 ล้านชุด กลายเป็นเกมดีเอสที่แตะตัวเลขดังกล่าวได้เร็วที่สุด และภายในสิ้นปี—ราวสามเดือนหลังวางจำหน่าย—ยอดขายเพิ่มเป็น 5 ล้านชุด ทำให้เป็นเกม*โปเกมอน*ที่ขายดีที่สุดในญี่ปุ่น ในสหรัฐอเมริกา ยอดพรีออเดอร์ทะลุ 533,000 ชุด มากกว่ายอดพรีออเดอร์ของ*ไฟร์เรด* และ *ลีฟกรีน* เกือบสองเท่า หลังวางจำหน่ายเพียงห้าวัน เกมขายได้ราวหนึ่งล้านชุด และเป็นเกมโปเกมอนที่ขายเร็วที่สุดจนกระทั่ง*[[โปเกมอน แพลทินัม]]* ทำลายสถิติในเวลาต่อมา ปี 2007 เกมขายได้ 4.27 ล้านชุดในสหรัฐอเมริกา และต้นปี 2009 ยอดขายทะลุ 5.3 ล้านชุด ณ วันที่ 30 กันยายน 2017 ยอดขายรวมทั่วโลกของ*ไดมอนด์* และ *เพิร์ล* อยู่ที่ 17.67 ล้านชุด มากกว่า*รูบี* และ *แซฟไฟร์* ราวหนึ่งล้านชุด และมากกว่า*ไฟร์เรด* และ *ลีฟกรีน* ราวหกล้านชุด เกมยังช่วยดันยอดขายเครื่องนินเท็นโดดีเอส ในสหรัฐอเมริกา เพิ่มขึ้น 471,000 เครื่อง ทำให้ยอดขายวิดีโอเกมเดือนเมษายน 2007 สูงกว่าปีก่อนหน้า 20% ในยุโรป เกมขายได้ราว 1.6 ล้านชุดภายในเจ็ดสัปดาห์หลังวางจำหน่าย และขึ้นอันดับหนึ่งในสเปน เยอรมนี และสหราชอาณาจักร  นอกจากนี้ยังมีการแลกเปลี่ยนโปเกมอนผ่านวายฟายมากกว่า 10 ล้านครั้ง

### รางวัล

ในการประกาศรางวัล G-phoria 2007 ของช่อง G4 *โปเกมอน ไดมอนด์* และ *เพิร์ล* ชนะรางวัล "Best Handheld Game" และเข้าชิงรางวัล "Best RPG" ในปี 2008 ทั้งสองภาคยังถูกเสนอชื่อเข้าชิงรางวัล BAFTA Children’s Kids Vote Award ของ British Academy of Film and Television Arts ในงานประกาศรางวัล Best of 2007 Awards ของ*ไอจีเอ็น* *ไดมอนด์* และ *เพิร์ล* ได้รางวัล เกมออนไลน์มัลติเพลเยอร์ยอดเยี่ยมบนนินเท็นโดดีเอส และเกม RPG ยอดเยี่ยมบนนินเท็นโดดีเอสประจำปี สำหรับรางวัลในญี่ปุ่น เกมได้รับรางวัล Best Hit Award จาก *[[แฟมิซือ]]*เกมอะวอดส์ 2006 และยังคว้ารางวัลเกมแห่งปี ร่วมกับ*[[ไฟนอลแฟนตาซี XII]]* อีกด้วย

การต่อสู้เชิงแข่งขันใน*โปเกมอน*เติบโตขึ้นอย่างมากหลังการมาของ*ไดมอนด์* และ *เพิร์ล* หนึ่งในปัจจัยสำคัญคือระบบแยกท่ากายภาพ–พิเศษแบบใหม่ ซึ่งเปิดโอกาสให้โปเกมอนหลายตัว เช่น เกงการ์และเกียราดอส ใช้ค่าสเตตัสโจมตีที่สูงกว่าได้อย่างมีประสิทธิภาพ พร้อมทั้งได้รับท่ากายภาพหรือท่าพิเศษที่หลากหลายกว่าเดิม แทนข้อจำกัดแบบเก่าที่ผูกหมวดหมู่ท่ากับประเภทของท่าโดยตรง และระบบออนไลน์ที่ทำให้ผู้เล่นทั่วโลกสามารถต่อสู้กันได้จริงเป็นครั้งแรก ส่งผลให้ฉากแข่งขันโปเกมอนขยายตัวอย่างกว้างขวางและได้รับความนิยมเพิ่มขึ้นอย่างชัดเจน

## สิ่งสืบทอด

### รีเมกและภาคย้อนอดีต

*โปเกมอน บริลเลียนต์ไดมอนต์* และ *ไชนิงเพิร์ล* เป็นภาครีเมกแบบปรับปรุงของเกมต้นฉบับ วางจำหน่ายบนนินเท็นโด สวิตช์ เมื่อวันที่ 19 พฤศจิกายน 2021 ขณะที่*โปเกมอนเลเจนส์: อาร์เซอุส*เป็นเกมแอ็กชันสวมบทบาท ที่ทำหน้าที่เป็นภาคย้อนอดีตของ*ไดมอนด์* และ *เพิร์ล* โดยตั้งอยู่ในภูมิภาคซินโนยุคโบราณที่เรียกว่าฮิซุย วางจำหน่ายบนนินเท็นโด สวิตช์ เมื่อวันที่ 28 มกราคม 2022 ทั้งสองเกมถูกเปิดเผยครั้งแรกในการนำเสนอ Pokémon Presents เมื่อวันที่ 26 กุมภาพันธ์ 2021

*บริลเลียนต์ไดมอนด์* และ *ไชนิงเพิร์ล* ผลิตโดยสตูดิโอ ILCA และถูกออกแบบให้เป็นรีเมกที่ "ซื่อตรง" ต่อ*ไดมอนด์* และ *เพิร์ล* มากที่สุด พร้อมผสานระบบบางอย่างจากภาคหลัง ๆ เพิ่มเข้าไปด้วย เกมได้รับคำวิจารณ์ระดับ "ผสม" หรือปานกลาง โดยคำชมหลักมาจากความซื่อตรงต่อเกมต้นฉบับ ขณะที่คำวิจารณ์มุ่งไปที่การไม่ใส่คุณสมบัติจาก*โปเกมอน แพลทินัม* การผสานระบบใหม่เข้ากับโครงสร้างเก่าที่ออกมาไม่ลงตัว งานกราฟิกสไตล์ "จิบิ" ของตัวละครบนแผนที่โลก ที่ได้รับเสียงตอบรับแบบก้ำกึ่ง ณ พฤษภาคม 2022 ยอดขายรวมของเกมอยู่ที่กว่า 14 ล้านชุด

*โปเกมอนเลเจนส์: อาร์เซอุส*แม้ยังคงกลไกหลักของซีรีส์ไว้ แต่ปรับรูปแบบการสำรวจโลกครั้งใหญ่ ผู้เล่นสามารถออกสำรวจพื้นที่ขนาดใหญ่ทั้งห้า หรือ "ไบโอม" ของภูมิภาคฮิซุยได้อย่างอิสระ และสามารถโต้ตอบกับโปเกมอนในฉากจริงได้โดยตรง โปเกมอนที่เป็นศัตรูสามารถโจมตีผู้เล่นได้โดยตรงเช่นกัน ผู้เล่นยังสามารถเริ่มต่อสู้กับโปเกมอนได้ทันทีจากโลกของเกม เกมได้รับคำวิจารณ์ "เชิงบวกโดยรวม" หลายสื่อชื่นชมทิศทางเกมเพลย์รูปแบบใหม่และการพัฒนาแนวทางของซีรีส์ แม้จะมีคำวิจารณ์เกี่ยวกับสไตล์กราฟิกอยู่บ้าง ตัวเกมยังถูกเสนอชื่อเข้าชิงรางวัลเกมสวมบทบาทยอดเยี่ยมบนเวทีเดอะเกมอะวอดส์ ณ พฤษภาคม 2022 ยอดขายรวมของเกมอยู่ที่กว่า 12 ล้านชุด

### เกมที่เกี่ยวข้อง
 เป็นเกม*โปเกมอน*ภาคแรกบนเครื่องวี โดยรองรับการเชื่อมต่อไร้สายกับนินเท็นโด ดีเอส ทำให้ผู้เล่นนำโปเกมอนจาก*ไดมอนด์* และ *เพิร์ล* มาใช้ในโหมดต่าง ๆ ของเกมได้

 เป็นเกมบนวีที่พัฒนาโดยแอมเบรลลา และเผยแพร่ผ่านบริการดาวน์โหลดวีแวร์ วางจำหน่ายครั้งแรกในญี่ปุ่นวันที่ 25 มีนาคม 2008 ตามด้วยอเมริกาเหนือวันที่ 9 มิถุนายน และยุโรปวันที่ 4 กรกฎาคม ราคา 1,000 แต้มวี เท่ากับประมาณ 10 ดอลลาร์สหรัฐ เกมนี้มีบทบาทคล้าย*[[โปเกมอนบ็อกซ์: รูบี และ แซฟไฟร์]]* บนเกมคิวบ์ คือใช้เป็นพื้นที่เก็บและจัดเรียงโปเกมอน ผู้เล่นสามารถย้ายโปเกมอนจาก*ไดมอนด์* และ *เพิร์ล* มายัง*แรนช์*ได้ และโปเกมอนที่ถูกย้ายจะปรากฏเป็นโมเดล 3D ซึ่งสามารถโต้ตอบกับ (Mii) ของผู้เล่นบนหน้าจอได้

## เชิงอรรถ

## อ้างอิง

## แหล่งข้อมูลอื่น
* 

หมวดหมู่:วิดีโอเกมโปเกมอน
หมวดหมู่:วิดีโอเกมแบบผู้เล่นหลายคนและผู้เล่นคนเดียว
หมวดหมู่:วิดีโอเกมที่ออกวางจำหน่ายในปี พ.ศ. 2549
หมวดหมู่:วิดีโอเกมที่พัฒนาขึ้นในประเทศญี่ปุ่น
หมวดหมู่:เกมจากค่ายเกมฟรีก
หมวดหมู่:เกมสำหรับนินเท็นโดดีเอส
หมวดหมู่:เกมออนไลน์มัลติเพลเยอร์